FI Euroopan unionin virallinen lehti L 194/9

KOMISSION PÄÄTÖS,

tehty 25 päivänä heinäkuuta 2007,

luvan antamisesta Bulgarialle ja Romanialle poiketa metsänviljelyaineiston pitämisestä kaupan annetusta neuvoston direktiivistä 1999/105/EY siltä osin kuin on kyse 1 päivän tammikuuta 2003 ja 31 päivän joulukuuta 2006 välisenä aikana kertyneistä varastoista

(tiedoksiannettu numerolla K(2007) 3541)

(2007/527/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Bulgarian ja Romanian liittymisasiakirjan ja erityisesti sen 42 artiklan,

sekä katsoo seuraavaa:

(1) Bulgarian ja Romanian liittymisasiakirjan 42 artiklan mukaan komissio voi toteuttaa siirtymätoimenpiteitä, jos ne ovat tarpeen helpottamaan siirtymistä näissä uusissa jäsenvaltioissa voimassa olevasta järjestelmästä unionin eläinlääkintä- ja kasvinsuojelualan sääntöjen soveltamisesta johtuvaan järjestelmään. Kyseisiin sääntöihin kuuluvat myös metsänviljelyaineiston kaupan pitämistä koskevat säännöt.

(2) Metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY (1) mukaan metsänviljelyaineistoa saa pitää kaupan ainoastaan, jos mainitun direktiivin 6 artiklan 1 ja 3 kohdassa säädetyt edellytykset täyttyvät.

(3) Direktiivissä 1999/105/EY sallitaan kaupan pitäminen 1 päivään tammikuuta 2003 mennessä kertyneen metsänviljelyaineiston varastojen loppuun käyttämiseen saakka.

(4) Bulgaria ja Romania ovat ilmoittaneet komissiolle ja muille jäsenvaltioille niiden alueella 1 päivän tammikuuta 2003 ja 31 päivän joulukuuta 2006 välisenä aikana tuotetun metsänviljelyaineiston varastojen olemassaolosta. Tällaisen aineiston pitäminen kaupan ei olisi sallittua, ellei direktiivin 1999/105/EY säännöksistä myönnetä poikkeusta.

(5) Jotta kyseiset maat voisivat pitää kaupan 1 päivän tammikuuta 2003 ja 31 päivän joulukuuta 2006 välisenä aikana tuotetun metsänviljelyaineiston varastoja, niille olisi myönnettävä lupa pitää alueillaan kaupan 31 päivään joulukuuta 2009 asti metsänviljelyaineistoa, joka on tuotettu edellä mainittuna aikana niiden kansallisten säännösten mukaisesti, joita sovellettiin tuotantoajankohtana.

(6) Merkinnöissä tai mukana seuraavissa asiakirjoissa olisi ilmoitettava, että kyseistä aineistoa saa pitää kaupan ainoastaan siinä jäsenvaltiossa, jossa se on tuotettu.

(7) Tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Poiketen siitä, mitä direktiivin 1999/105/EY 6 artiklan 1 ja 3 kohdassa säädetään, Bulgarialle ja Romanialle myönnetään lupa pitää kaupan 31 päivään joulukuuta 2009 asti niiden alueilla 1 päivän tammikuuta 2003 ja 31 päivän joulukuuta 2006 välisenä aikana tuotettua metsänviljelyaineistoa, jota ei ole tuotettu mainitun direktiivin säännösten mukaisesti, edellyttäen että se vastaa tuotantoajankohtana näissä jäsenvaltioissa sovellettuja kansallisia säännöksiä.

Tällaista metsänviljelyaineistoa saa pitää kaupan ainoastaan tuotantojäsenvaltion alueella.

Virallisessa tai muunlaisessa merkinnässä tai asiakirjassa, joka on kiinnitetty tällaiseen metsänviljelyaineistoon tai seuraa sen mukana, on selvästi ilmoitettava, että se on tarkoitettu pidettäväksi kaupan yksinomaan kyseisen jäsenvaltion alueella.

2 artikla

Tämä päätös on osoitettu kaikille jäsenvaltioille.

Tehty Brysselissä 25 päivänä heinäkuuta 2007. Komission puolesta Markos KYPRIANOU Komission jäsen

(1) EYVL L 11, 15.1.2000, s. 17.